പാലങ്ങളുടെ നിര്മാണം: ഈ മാസം സര്വേ നടപടി പൂര്ത്തിയാക്കണം ആലപ്പുഴ: ശവക്കോട്ട പാലം, ജില്ലാ കോടതി പാലം, തട്ടാശേരി പാലം, പുന്നമടപ്പാലം എന്നിവയുടെ നിര്മാണവുമായി ബന്ധപ്പെട്ട സര്വേ നടപടികള് അടിയന്തരമായി പൂര്ത്തീകരിക്കാന് ബന്ധപ്പെട്ട ഉദ്യോഗസ്ഥര്ക്ക് ജില്ലാ കളക്ടര് എ. അലക്സാണ്ടര് നിര്ദ്ദേശം നല്കി. ഈ മാസം തന്നെ സര്വേ നടപടികള് പൂര്ത്തീകരിച്ച് ഓരോ വ്യക്തിക്കും ലഭിക്കേണ്ട തുക സംബന്ധിച്ച വിശദ വിലവിവര പട്ടിക തയാറാക്കാനും നിര്ദേശം നല്കി. പാലങ്ങളുടെ നിര്മാണവുമായി ബന്ധപ്പെട്ട നടപടികളുടെ പുരോഗതി ചര്ച്ച ചെയ്യാനായി കളക്ടറേറ്റില് കൂടിയ യോഗത്തിലായിരുന്നു നിര്ദേശം. ജില്ലാ കോടതി പാലത്തിന്റെ നിര്മാണ പ്രവര്ത്തനവുമായി ബന്ധപ്പെട്ട് ഈ മാസം പത്തിനകം സര്വരേഖകള് അംഗീകരിച്ചു നല്കാന് ജില്ലാ സര്വേ സൂപ്രണ്ടിനോട് ജില്ലാ കളക്ടര് നിര്ദ്ദേശിച്ചു. അംഗീകരിച്ച സര്വേ രേഖകള് ലഭിച്ചതിനു ശേഷം രണ്ടാഴ്ചയ്ക്കുള്ളില് ഓരോ വ്യക്തിക്കും നല്കേണ്ട വില അംഗീകരിച്ചു നല്കാനാണ് നിര്ദേശം. പാലത്തിന് സമീപത്തെ കച്ചവടക്കാര്ക്കും കുടിയൊഴിപ്പിക്കപ്പെടുന്നവര്ക്കുമുള്ള പുനരധിവാസ പാക്കേജ് തയാറാക്കാനായി ഈ മാസം ഹിയറിംഗ് നടത്തി ലാന്ഡ് റവന്യു കമ്മീഷണര്ക്ക് പാക്കേജ് സമര്പ്പിക്കാനും സമീപത്തെ സര്ക്കാര് ഓഫീസുകളുടെ കുടിയൊഴിപ്പിക്കല് നടപടികള്ക്കായി ബന്ധപ്പെട്ട ഉദ്യോഗസ്ഥരുടെ യോഗം വിളിച്ചു ചേര്ക്കാനും നിര്ദേശിച്ചു. യോഗത്തില് ജില്ലാ വികസന കമ്മീഷണര് കെ.എസ്. അഞ്ജു, ഡെപ്യൂട്ടി കളക്ടര് എസ്. ശോഭ, ചേര്ത്തല തഹസില്ദാര് വി. എസ്. ജയ, കെആര്എഫ്ബി. എക്സിക്യൂട്ടീവ് എന്ജിനിയര് രാജേഷ്, ഉദ്യോഗസ്ഥര് തുടങ്ങിയവര് പങ്കെടുത്തു.